b'\n_START_ARTICLE_\nSotsiaalne v\xc3\xb5rgustik\n_START_PARAGRAPH_\nSotsiaalne v\xc3\xb5rgustik ehk sotsiaalv\xc3\xb5rgustik ehk suhtlusv\xc3\xb5rgustik (mitte ajada segi sotsiaalmeedia kontekstis kasutatava suhtlusv\xc3\xb5rgustikuga) on suhete v\xc3\xb5rgustik, mis \xc3\xbchel inimesel on teiste inimestega ja nendest inimestest moodustunud gruppidega, mis omakorda koosnevad inimestest, kel on suhted j\xc3\xa4rgmiste inimestega, kes kuuluvad omakorda erinevatesse gruppidesse. _NEWLINE_Elu jooksul inimese sotsiaalne v\xc3\xb5rgustik muutub. Ta l\xc3\xb5petab suhted \xc3\xbchtede tuttavatega ja samas leiab uusi s\xc3\xb5pru. Iga tuttav toob kaasa oma sotsiaalse v\xc3\xb5rgustiku ja see p\xc3\xb5imub teatud osas inimese algse v\xc3\xb5rgustikuga. Sotsiaalse v\xc3\xb5rgustiku kujunemine on seotud oskusega suhelda ja suhteid hoida.\n_START_SECTION_\nSotsiaalne v\xc3\xb5rgustiku seos t\xc3\xb6\xc3\xb6turuga Eestis\n_START_PARAGRAPH_\nEestis toimus 1996. aastal, r\xc3\xa4\xc3\xa4kimata 1990-ndate esimesest poolest, personali valik enamikus ettev\xc3\xb5tetes t\xc3\xb6\xc3\xb6andja sotsiaalse v\xc3\xb5rgustiku ehk tutvusringkonna vahendusel. T\xc3\xb6\xc3\xb6v\xc3\xb5tja kvalifikatsioon polnud seejuures kuigi m\xc3\xa4\xc3\xa4rav. T\xc3\xa4nap\xc3\xa4evaks on olulisemaks muutunud eesk\xc3\xa4tt t\xc3\xb6\xc3\xb6v\xc3\xb5tja sotsiaalne v\xc3\xb5rgustik. Levinud arusaam, et parimad t\xc3\xb6\xc3\xb6kohad t\xc3\xa4idetakse tutvuste kaudu, peab paika vaid osaliselt. 2002. aastal t\xc3\xb6\xc3\xb6le asunud v\xc3\xb5i t\xc3\xb6\xc3\xb6kohta vahetanuist kasutas 40 protsenti tuttavate, s\xc3\xb5prade v\xc3\xb5i sugulaste abi. Samal tasemel on t\xc3\xb6\xc3\xb6tajate hinnangute kohaselt see n\xc3\xa4itaja ka t\xc3\xa4na. Uus on aga see, et tutvused soodustavad pigem kandidaatide ringi kujunemist, kujutavad aga oluliselt v\xc3\xa4hem garantiid t\xc3\xb6\xc3\xb6koha saamisel, nagu see oli t\xc3\xbc\xc3\xbcpiline 1990-ndatel. Tuttavate abi vajatakse t\xc3\xb6\xc3\xb6koha taotlejate ringi sattumiseks ja see ei v\xc3\xa4lista edasist konkurssi. Eesti oludes on sotsiaalse v\xc3\xb5rgustiku t\xc3\xa4htsus aga suur just halvemate tingimustega t\xc3\xb6\xc3\xb6kohtade t\xc3\xa4itmisel, kuhu konkurss sageli kas puudub v\xc3\xb5i on piiratult avalik. P\xc3\xb5hjus on t\xc3\xb5en\xc3\xa4oliselt selliste t\xc3\xb6\xc3\xb6kohtade nappuses ning v\xc3\xa4hem informeeritud (ja enamasti ka madalama kvalifikatsiooniga) t\xc3\xb6\xc3\xb6tajate elulises huvis leida mistahes t\xc3\xb6\xc3\xb6kohta. Ka v\xc3\xa4ikefirmade personalivaliku praktikas on endiselt sagedane vaid tutvustel p\xc3\xb5hinev palkamine.'